Dvadsaťroční seniori
Klub seniorov pri Bratislavskej arcidiecéznej charite (BACH), ktorý každú stredu víta svojich členov i hostí v priestoroch Domu Quo Vadis na Veternej 1 v Bratislave, vedľa kostola Najsvätejšej Trojice, si pripomína 20 rokov od svojho založenia.
Už dvadsať rokov, každý týždeň v stredu okrem sviatkov a prázdnin, prichádzajú seniori z rôznych častí Bratislavy, aby sa navzájom obohatili o skúsenosti, či poznatky a spoločne zdieľali svoje radosti i starosti. Ich vyznania sú poučné, silné a hodnotné pre všetkých zúčastnených. Stali sa takými aj pre nás, keď sme, ako nedávno vymenované vedenie BACH, prišli na začiatku ďalšieho ročníka aktívnej činnosti Klubu seniorov, pozdraviť všetkých členov a navrhnúť prípadné formy vzájomnej podpory a spolupráce.
Naši seniori sa dozvedeli o finančnej dotácii, ktorú BACH získala na podporu aktivít klubu, a s vďakou prijali informáciu o finančných príspevkoch zo zdrojov Mestskej časti Bratislava – Staré Mesto a tiež Mestskej časti Bratislava – Nové Mesto.
PhDr. Zuzana Štadlerová, zástupkyňa riaditeľa a vedúca Domova sociálnych služieb a rehabilitačného strediska Samária predstavila niektoré formy možnej spolupráce. Už počas diskusie padali prvé návrhy, a tak sa istotne môžeme tešiť na skoré stretnutie.
Ak by ste sa chceli stať súčasťou Klubu seniorov, budete v priestoroch Domu Quo Vadis, Veterná 1 v Bratislave, vždy v stredu od 9:00 do 12:00, vítaní. Ako nám seniori prezradili, veľmi radi by medzi seba pozvali všetkých seniorov ochotných zdieľať svoj životný príbeh, obohacovať iných a nechať sa obohatiť.
Za podporu Klubu seniorov ďakujeme:
PhDr. Boris Hrdý, riaditeľ BACH
Foto: Archív BACH